Dagen Magazinet - I fokus – 3/2 2011

**Utfordrer til kristen tenkning**

The Cape Town Commitment ble offentliggjort i sin helhet i forrige uke. Dette omfattende dokumentet fra høstens globale Lausannekongress er blitt en viktig ressurs. Her presenteres et evangelikalt helhetssyn på kristen tro – og et misjonalt perspektiv på aktuelle globale utfordringer. Utfordringen til kristen helhetstenkning går som en rød tråd gjennom hele dokumentet.

Dokumentets første del (“For the Lord we love”) ble delt ut på selve kongressen i Cape Town i oktober. Dette er en ypperlig sammenfatning av klassisk kristen tro - med en klar evangelikal profil. Dermed står Bibelen, Jesus, korset, omvendelsen, misjon og sosialt engasjement sentralt. Denne prinsippdelen særpreges av den klare bibelforankringen og det tydelige og varme språket.

Dokumentets andre del (“For the world we serve”) ble altså offentliggjort i forrige uke. Her sammenfattes kongressens hovedinnhold med de seks dagstemaene på storsamlingen som hovedoverskrifter. Kort sagt dreier det seg om Hele kirken med hele evangeliet til hele verden - for å bruke Lausannebevegelsens klassiske motto.

I denne artikkelen vil jeg særlig løfte frem det første dagstemaet – om å bære vitnesbyrd om Kristi sannhet i en pluralistisk og globalisert samtid. Her oppfordres vi til omfattende apologetisk innsats på tre strategiske samtidsarenaer.

Den første arenaen er våre kristne menighetsfellesskap. Vi trenger å utruste unge kristne til å tenke kristent om hele livet, enten det gjelder relasjoner, fag, yrke eller misjonsengasjement. Vi trenger alle å utrustes til å kunne tenke bibelsk både om hva vi tror på og om aktuelle spørsmål. Den kristne tanken er i beste forstand oppbyggelig.

Den andre arenaen er mediene som preger vår samtid. Her trenger vi mediebevisstgjøring og mediekritikk i møte med livssynsbudskapene, kristent medienærvær i nyhets- og underholdningsmediene, samt kreativ formidling av bibelsk innhold gjennom ulike kristne medietiltak.

Den tredje arenaen for strategisk apologetisk innsats er universiteter og høyskoler. Som bekjennende kristne har vi rett til vårt ståsted og vårt verdiperspektiv. En kristen virkelighetsforståelse og et kristent menneskesyn gir et solid og relevant utgangspunkt for undervisning, forskning og formidling i ulike fag. Ikke minst derfor er kristne høgskoler strategiske kristne samfunnstiltak.

Det avgjørende på alle tre arenaene er en kristen tenkning som preges av et helbibelsk livssyn – med evangeliet om Jesus Kristus som selve hjertepunktet.

***Lars Dahle***